钦定古今图书集成/明伦汇编/官常典/第094卷 > 沈王宗弼
## 钦定古今图书集成/明伦汇编/官常典/第094卷 > 沈王宗弼

按《金史》本传：“宗弼，本名斡啜，又作兀术，亦作斡出，或
作晃。斡出，太祖第四子也。希尹获辽护卫习泥烈，问
知辽帝猎鸳鸯泺。都统杲出青岭，宗望、宗弼率百骑
与马和尚逐越卢孛古、野里斯等驰击败之。宗弼矢
尽，遂夺辽兵士枪，独杀八人，生获五人，遂审得辽主
在鸳鸯泺畋猎，尚未去可袭取者。”及宗望伐宋，宗弼
从军，取汤阴县，降其卒三千人。至御河，宋人已焚桥，
不得渡，合鲁索以七十骑涉之，杀宋焚桥军五百人。
宗望遣吴孝民先入汴谕宋人。宗弼以三千骑薄汴
城，宋上皇出奔，选百骑追之，弗及，获马三千而还。宗
望薨，宗辅为右副元帅，徇地淄、青。宗弼败宋郑宗孟
数万众，遂克青州。复破贼将赵成于临朐，大破黄琼
军，遂取临朐。宗辅军还，遇敌三万众于河上，宗弼击
败之，杀万馀人。诏伐宋康王，宗辅发河北，宗弼攻开
德府，粮乏，转攻濮州。前锋乌林荅泰欲破王善二十
万众，遂克濮州，降旁近五县。攻开德府，宗弼以其军
先登，奋击破之。攻大名府，宗弼军复先登，破其城，河
北平。宋主自扬州奔于江南，宗弼等分道伐之，进兵
归德。城中有自西门、北门出者，当海复败之，乃绝隍
筑道，列炮隍上，将攻之，城中人惧，遂降。先遣阿里、蒲
卢浑至寿春，宗弼军继之。宋安抚使马世元率官属
出降，进降庐州，再降巢县王善军。当海等破郦琼万
馀众于和州，遂自和州渡江。将至江宁西二十里，宋
杜充率步骑六万来拒战，鹘卢补、当海、迪虎、大㚖合
击破之。宋陈邦光以江宁府降。留长安奴、斡里也守
江宁，使阿鲁补、斡里也别将兵徇地，下太平州、濠州
及句容、溧阳等县，溯江而西，屡败张永等兵，杜充遂
降。宗弼自江宁取广德军路，追袭宋主于越州，至湖
州，取之。先使阿里、蒲卢浑趋杭州，具舟于钱塘江。宗
弼至杭州，官守巨室皆逃去，遂攻杭州，取之。宋主闻
杭州不守，遂自越奔明州。宗弼留杭州，使阿里、蒲卢
浑以精兵四千袭之，讹鲁补、木列速降越州。大㚖破
宋周汪军，阿里、蒲卢浑破宋兵三千，遂渡曹娥江，去
明州二十五里，大破宋兵，追至其城下。城中出兵，战
失利，宋主走入于海。宗弼中分麾下兵会攻明州，克
之。阿里、蒲卢浑泛海至昌国县，执宋明州守赵伯谔。
伯谔言：“宋主奔温州，将自温州趋福州矣。”遂行海，追
三百馀里，不及，阿里、蒲卢浑乃还。宗弼军自杭州，遂
取秀州。赤盏晖败宋军于平江，遂取平江。阿里率兵
先趋镇江，宋韩世忠以舟师扼江口，宗弼舟小，契丹、
汉军没者二百馀人，遂自镇江溯流西上。世忠袭之，
夺世忠大舟十艘。于是宗弼循南岸，世忠循北岸，且
战且行。世忠艨艟大舰数倍宗弼军，出宗弼军前后
数里，击柝之声，自夜达旦。世忠以轻舟来挑战，一日
数接，将至黄天荡，宗弼乃因老鹳河故道，开三十里
通秦、淮，一日一夜而成，宗弼乃得至江宁。挞懒使移
剌古自天长趋江宁援宗弼。乌林荅泰欲亦以兵来
会，连败宋兵。宗弼发江宁，将渡江而北。宗弼军渡自
东，移剌古渡自西，与世忠战于江渡。世忠分舟师绝
江流上下，将左右掩击之。世忠舟皆张五緉，宗弼选
善射者乘轻舟，以火箭射世忠舟上五緉，五緉著火
箭皆自焚，烟焰满江。世忠不能军，追北七十里，舟军
歼焉，世忠仅能自免。宗弼渡江北还，遂从宗辅定陕
西。与张浚战于富平，宗弼陷重围，中韩常流矢中目，
怒，拔去其矢，血淋漓，以土塞创，跃马奋呼搏战，遂解
围，与宗弼俱出。既败张浚军于富平，遂与阿卢补招
降熙河、泾原两路，及攻吴玠于和尚原，抵险不可进，
乃退军。伏兵起，且战且走，行二十里，将至平地，宋军
阵于山口，宗弼大败，将士多战没。明年，复攻和尚原，
克之。天会十五年，为右副元帅，封沈王。天眷元年，挞
懒、宗磐执议以河南之地割赐宋，诏遣张通古等奉
使江南。明年，宋主遣端明殿学士韩肖胄奉表谢，遣
王伦等乞归父丧及母韦氏兄弟。宗弼自军中入朝，
进拜都元帅。宗弼察挞懒与宋人交通赂遗，遂以河
南、陕西与宋，奏请诛挞懒，复旧疆。是时，宗磐已诛挞
懒在行台，复与鹘懒谋反。会置行台于燕京，诏宗弼
为太子，领行台尚书省都元帅如故，往燕京诛挞懒。
挞懒自燕京南走，将亡入于宋，追至祁州，杀之。诏“诸
州郡军旅之事决于帅府。民讼钱谷”，行台尚书省治
之，宗弼兼总其事，遂议南伐。太师宗斡以下皆曰：“构
蒙再造之恩，不思报德，妄自鸱张，祈求无厌。今若不
取，恐后难图。”上曰：“彼将谓我不能奄有河南之地，且
都元帅久在方面，深究利害，宜即举兵诛之。”遂命元
帅府复河南疆土，诏中外。宗弼由黎阳趋汴，右监军
撒离喝出河中趋陕“西，宋岳飞、韩世忠分据河南州郡要害，复出兵涉河东，驻岚、石、保德之境，以相牵制。
宗弼遣孔彦舟下汴、郑两州，王伯龙取陈州，李成取
洛阳，自率众取亳州及顺昌府、嵩、汝等州”，相次皆下。
时暑，宗弼还军于汴，岳飞等军皆退去，河南平，时天
眷三年也。上使使劳问宗弼以下将士，凡有功军士
三千，“并加忠承校尉。”攻岚、石、保德，皆克之。宗弼入朝。
是时，上幸燕京，宗弼见于行在所。居再旬，宗弼还军，
上起立，酌酒饮之，赐以甲胄弓矢及马二匹。宗弼已
启行四日，召还。至日，希尹诛。越五日，宗弼还军，进伐
淮南，克庐州。上幸燕京，宗弼朝燕京，乞取江南，上从
之。制诏都元帅宗弼北还军，与宰相同入奏事。俄为
尚书左丞相，兼侍中、太保、都元帅，领行台如故。诏以
燕京路隶尚书省，西京及山后诸部族隶元帅府。乃
还军，遂伐江南。既渡淮，以书责让宋人，宋人答书乞
加宽宥。宗弼令宋主遣信臣来禀议，宋主乞先敛兵，
许敝邑拜表阙下，宗弼以《便宜，约》以画淮水为界，上
遣护卫将军撒改往军中劳之。三年二月，宗弼朝京
师，兼监修国史，宋主遣端明殿学士何铸等进《誓表》，
其表曰：“臣构言，今来画疆，合以淮水中流为界，西有
唐、邓州，割属上国。自邓州西四十里并南四十里为
界，属邓州。其四十里外并西南尽属光化军，为敝邑
沿边州城，既蒙恩造，许备藩方，世世子孙，谨守臣节。
每年皇帝生辰并正旦，遣使称贺不绝，岁贡银绢二
十五万两、匹。自壬戌年为首，每春季差人般送至泗
州交纳。有渝此盟，明神是殛，坠命亡氏，踣其国家。臣
今既进誓表，伏望上国蚤降誓诏，庶使敝邑永有凭
焉。”宗弼进拜太傅。迺遣左宣徽使刘筈使宋，以衮冕、
圭宝珮璲玉册册康王为宋帝。其《册文》曰：皇帝“若曰：
‘咨尔宋康王赵构，不吊天降丧于尔邦，亟渎齐盟，自
贻颠覆。俾尔越在江表，用勤我师旅，盖十有八年于
兹。朕用震悼，斯民其何罪？今天其悔过，诞诱尔衷，封
奏狎至，愿身列于藩辅。今遣光禄大夫、左宣徽使刘
筈等持节册命尔为帝，国号宋，世服臣职，永为屏翰。
呜呼钦哉！其恭听朕命’。”仍诏天下，赐宗弼人口、牛、马
各千，驼百、羊万，仍每岁宋国进贡，内给银绢二千两
匹。宗弼表乞致仕，不许，优诏答之，赐以金券。皇统三
年，为太师、领三省事都元帅，领行台尚书省事如故。
皇统八年，薨。大定十五年，谥忠烈。十八年，配享太宗
庙庭。子孛迭。